32006R2004
L 379/54
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2004/2006 НА КОМИСИЯТА
от 22 декември 2006 година
за изменение на Регламент (ЕИО) № 2273/93 относно определяне на интервенционните центрове за зърнени култури и за адаптиране на посочения регламент поради присъединяването на България и Румъния
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 56 от него,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 6, буква а) от него,
като има предвид, че:
(1)
Някои държави-членки са представили искания да бъдат направени изменения на някои центрове за зърнени култури, изброени в приложението към Регламент (ЕИО) № 2273/93 на Комисията (2), за да се подобри тяхното местоположение или за по-добро съответствие с изискваните условия. Техните искания следва да бъдат удовлетворени.
(2)
С оглед присъединяването на България и Румъния трябва да бъдат определени интервенционните центрове за тези нови държави-членки и да бъдат изброени в Регламент (ЕИО) № 2273/93.
(3)
Регламент (ЕИО) № 2273/93 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕИО) № 2273/93 се изменя в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2007 г. Въпреки това, точки 1, 2 и 6 от приложението се прилагат, при условие че Договорът за присъединяване на България и Румъния влезе в сила и от датата, на която последният влезе в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2006 година.